San Genarro vére-Márai Sándor-Könyv-Helikon-Magyar Menedék Könyvesház
286 oldal, Kemény kötésű fűzött FR5 méret
ISBN 9789632271880
A „SAN GENARRO VÉRE” című regényben, amely valójában rejtett önvallomás, Márai arról szól, miért is érezte úgy, hogy el kell hagyni a hazáját, vállalnia kell az önkéntes száműzetést, bármilyen keserű is az.
E vallomása során érdekes képet rajzol a korabeli Magyarországról éppúgy, mint Nyugat-Európáról, az emigráns létről, befogadásról és kirekesztettségről, a pártok és az eszmerendszerek természetrajzáról.
A San Gennaro vére Márai Sándor egyik legkiválóbb regénye. A regény központi alakja egy férfi, aki a második világháborút követően egy szovjet övezetbe esett országból távozott, mert úgy érezte: a fasizmus diktatúráját követően nem tudta volna szellemi tartását megőrizni a kommunizmus keleti terrorjában.
Korábbi pesszimizmusára, amely már a háború előtti évtizedben kialakult és a kultúra eltömegesedésével függött össze, az emigrációban új rétegek rakódnak, amelyek a hontalansággal és létbizonytalanságával függnek össze. Úgy érzi, nemcsak az európai kultúra van eltűnőben, ő maga is – mint ember – elvesztette tartását, személyiségét. Ráadásul a menedéket adó ország sem hajlandó befogadni, Európa elhagyására kényszeríti...
A kiutat az önkéntes megváltásban, életének az emberiségért való feláldozásában látja és öngyilkos lesz.
Mindezzel azonban a történéseknek csak egyik, logikai megközelítését adja, amely tele van kérdőjelekkel, ellentmondásokkal. Az európai kultúra pusztulását a férfi – teljesen egyértelműen: maga az író – épp Olaszországban éli meg, e kultúra egyik bölcsőjében, Nápolyban, ahol még élők a hagyományok, magát a népet nem fertőzte meg a civilizáció.
Ám ugyanakkor az általános szegénység megalázó szorítással keseríti meg hétköznapjait; amelyek megváltoztatását csak a csodától remélheti. A megváltással rokon csodától, amelynek gondolata az „idegent” is áthatotta; ám amely csodának valóságos következményében ő maga sem hitt igazán. Olyannyira, hogy élete feláldozásának gesztusát is hangsúlyosan megkérdőjelezi. (Mint ahogy kétértelmű a regény címébe emelt San Gennaro vérének csodája, illetve annak megjelenítése, amelyben egyszerre van jelen a természetfölötti jelenségekben való hit, de a kétely is.)
A „SAN GENARRÓ VÉRE” című ezen kiadványt a Márai Sándor műveit kedvelő, adott esetben a rejtett önvallomása iránt érdeklődő olvasóinknak ajánljuk, akik együtt éreznek és gondolkodnak az íróval a haza kényszerű elhagyása, az önkéntes száműzetés, az emigráns lét, a befogadás és a kirekesztettség tekintetében. A weboldalon található termékleírások - a hivatalos kiadói ajánlások kivételével - a Magyar Menedék Könyvesház kizárólagos szellemi tulajdonát képezik (1999. évi LXXVI. törvény), így ezeknek a részleges vagy teljes utánközlése bármely más digitális vagy nyomtatott formában a Magyar Menedék MMK Kft. előzetes írásbeli hozzájárulása nélkül tilos.